tartuNLP/wikipedia-smugri-20251201 huggingface dataset:
Pietarin kuvernementti

Pietarin kuvernementti (myös "lääni"; ), vuodesta 1914 virallisesti Petrogradin kuvernementti (Петрогра́дская губе́рния, "Petrogradskaja gubernija"), vuodesta 1924 Leningradin kuvernementti (Ленингра́дская губе́рния, "Leningradskaja gubernija") oli hallintoalue Venäjällä vuosina 1710–1927. Sen hallintokaupunkina toimi Pietari (Leningrad).
Pietari I perusti vuonna 1703 Inkerinmaan kuvernementin, joka vuonna 1710 nimettiin uudelleen Pietarin kuvernementiksi. Vuonna 1719 se jaettiin 11 provinssiksi, joista Pietarin provinssi käsitti Pietarin ja Pähkinälinnan kaupungit, Retusaaren sekä Jaaman ja Kaprion kihlakunnat. 1780-luvun alussa kuvernementti jaettiin Pietarin, Pähkinälinnan, Sofijan, Possatan, Kaarostan, Jaaman ja Narvan kihlakunniksi. Vuodesta 1848 lähtien se käsitti Pietarin, Pähkinälinnan, Saaren, Pietarhovin, Jaaman, Outovan, Lugan ja Uuden-Laatokan kihlakunnat.
1800-luvun lopussa Pietarin kuvernementin pinta-ala oli 39 203 neliövirstaa eli noin 44 615 neliökilometriä. Se rajoittui pohjoisessa Suomeen ja Aunuksen kuvernementtiin sekä idässä Novgorodin, etelässä Pihkovan ja lännessä Vironmaan kuvernementteihin. 
Asukkaita oli vuoden 1897 väestönlaskennan mukaan 2,1 miljoonaa, joista 67,3 % asui kaupungeissa, etupäässä Pietarissa. Maaseutuväestö käsitti venäläisten lisäksi inkerinsuomalaisia, inkeroisia, vatjalaisia, saksalaisia, virolaisia ja lättejä. Pietarin kaupungin ulkopuolella ortodokseja oli 78,4 %, luterilaisia 17 %, katolisia 2,4 % ja vanhauskoisia 1,6 %.
Tietosanakirja (1909-1922) kertoi puolestaan kuvernementin pinta-alaksi 53 768 neliökilometriä ja vuoden 1912 asukasluvuksi jo 2 949 000 henkeä. Väestöstä lukutaitoisia oli 55,1 % (Venäjällä keskimäärin 22,9 %). Maatalouden parissa työskenteli 25,3 % (vähemmän kuin missään muualla Venäjällä), teollisuudessa 24,3 %, kaupan ja liikenteen parissa 13,2 % väestöstä.
Vuonna 1927 Leningradin, Murmanskin, Novgorodin, Pihkovan ja Tšerepovetsin kuvernementeista muodostettiin Leningradin alue.
Väestö.
Asukkaita oli vuoden 1897 väestönlaskennan mukaan 2,1 miljoonaa, joista 67,3 % asui kaupungeissa, etupäässä Pietarissa. 
Kuvernementin alue oli vanhaa itämerensuomalaista asuinaluetta, jota asuttivat suomalaisten lisäksi virolaiset, inkeriköt ja vatjalaiset. Näistä suurimmat ryhmät olivat suomalaiset ja virolaiset.
Vuoden 1897 väestönlaskennan mukaan suomalaisten osuus kuvernementin väestöstä oli 6,2 % ja virolaisten 3,0 %. Suomalaisia asui eniten Pähkinälinnan (39,3 %), Saaren (Tsarskoje Selon) (25,7 %) ja Jaaman kihlakunnissa (14,2 %). Virolaisia oli eniten Jaaman (21,9 %), Outovan (10,5 %) ja Pietarhovin kihlakunnissa (6,2 %).
Vuoden 1920 väestönlaskun mukaan suomalaisia oli 11,5 %, virolaisia 5,5 % ja inkerikkoja 1,2 %. Suomalaisia oli eniten Pähkinälinnan (32,9 %), Pietarin (26,4 %) ja Detskoje Selon (entinen Tsarskoje Selo) kihlakunnissa (24,8 %). Virolaisia oli eniten Jaaman (11,2 %), Outovan (11,1 %) ja Pietarhovin (7,1 %) kihlakunnissa. Inkerikkoja oli Jaaman kihlakunnassa 12,7 %.
Pietarin kaupungin ulkopuolella ortodokseja oli 78,4 %, luterilaisia 17 %, katolisia 2,4 % ja vanhauskoisia 1,6 %.
Elintarviketeollisuusliitto

Elintarviketeollisuusliitto ry (ETL) on elintarviketeollisuuden elinkeino- ja työmarkkinapoliittinen edunvalvontajärjestö, jonka tehtävänä on luoda Suomessa toimiville alan yrityksille kilpailukykyiset kasvun mahdollistavat toimintaedellytykset. Liitolla on 260 jäsenyritystä.
Liiton jäsenistä noin 75 prosenttia on pieniä ja keskisuuria yrityksiä. Liiton hallituksen puheenjohtaja on Valion toimitusjohtaja Annikka Hurme.
Muu toiminta.
ETL:n järjestämä Elintarvikepäivä on alan suurin koulutustapahtuma ammattilaisille. Tapahtuma järjestetään Elintarvikkeiden Tutkimussäätiön nimissä, ja sen tuotolla tuetaan tutkimusta ja jatko-opintoja. Myös
ETL:n vuosittain järjestämä Tähtiteko-kilpailu palkitsee vuoden vaikuttavimman elintarvikealalla tehdyn teon. Aiemmin kilpailu tunnettiin nimellä Vuoden Suomalainen Elintarvike, joka nosti esiin Suomessa kehitettyjä ja valmistettuja innovatiivisia tuoteuutuuksia.
Yesterdays (albumi)

Yesterdays on englantilaisen progressiivista rockia esittävän Yes-yhtyeen ensimmäinen kokoelma-albumi vuodelta 1975. Levyn on kustantanut New Yorkissa toimiva levy-yhtiö Atlantic Recording Corporation. Yhtiö on osa Warner Communicationsia.
Kappaleet ovat Yesin albumeilta "Yes" (1969) ja "Time and a Word" (1970) sekä Atlantic Recordsin julkaisemalta eri tekijöiden kokoelmalta "The Age of Atlantic" (1972).
Alkuperäisen LP:n levykannen kuvat on suunnitellut ja toteuttanut Roger Dean. Mukana ovat olleet myös Mike Allison ja Mansell Litho. Painatustyö on tehty Yhdysvalloissa.
LP-levyn suojakuoressa on yhtyeen jäsenten kuvat, mukaan lukien rumpali Alan White, joka ei kuitenkaan ollut vielä kappaleiden tekoaikoina yhtyeessä mukana.
Kappaleet.
A-puoli
B-puoli
Kappaleiden sovitus on Yesin käsialaa. "Time and a Word" -albumilta peräisin olevien kappaleiden orkestroinnissa on ollut mukana myös Tony Cox. Julkaisijat ovat Cotillion, BMI / Yessongs, ASCAP paitsi avauskappaleen osalta Paul Simon, BMI.
Kokoonpano.
Kappaleet "Looking Around" ja "Survival" ovat Yesin ensimmäiseltä albumilta "Yes", joka julkaistiin marraskuussa 1969. Tuottajina ovat toimineet Paul Clay ja Yes sekä äänittäjänä Gerald Chevin.
Kokoonpano:
Kappaleet "Time and a Word", "Sweet Dreams", "Then" ja "Astral Traveller" ovat Yesin toiselta albumilta "Time and a Word", joka julkaistiin heinäkuussa 1970. "Dear Father" on peräisin samoista äänityssessioista. Tuottajina ovat toimineet Tony Colton ja Yes sekä äänittäjänä Eddie Offord. Kappaleet "Sweet Dreams" ja "Dear Father" julkaistiin myös samalla singlellä.
Kokoonpano:
Aloituskappale "America" on albumilta "The Age of Atlantic", joka julkaistiin heinäkuussa 1972. Tuottajina ovat toimineet Yes ja Eddie Offord. 
Kokoonpano:
Jan Nepomnjaštši

Jan Aleksandrovitš Nepomnjaštši (; s. 14. heinäkuuta 1990 Brjansk, Venäjän SFNT, Neuvostoliitto) on venäläinen shakin suurmestari.
Elämä ja ura.
Nepomnjaštši syntyi Brjanskissa Moskovasta 400 kilometriä lounaaseen ja oppi shakin nelivuotiaana. Hän voitti vuosina 2000–2002 kolme Euroopan-mestaruutta juniorisarjoissa ja vuonna 2002 myös 12-vuotiaiden maailmanmestaruuden.
Nepomnjaštši nosti vahvuuslukunsa 2400:aan vuonna 2003, 2500:aan vuonna 2005 ja 2600:aan vuonna 2007. Hän sai kansainvälisen mestarin arvonimen vuonna 2004 ja suurmestarin arvonimen vuonna 2007. Hän nousi maailman 100 vahvimman pelaajan listalle 18-vuotiaana vuonna 2008.
Nepomnjaštši voitti ensimmäisen Venäjän-mestaruutensa vuonna 2010 ja toisen 10 vuotta myöhemmin. Vuonna 2010 Nepomnjaštši voitti myös Euroopan-mestaruuden ja nosti vahvuuslukunsa 2700:aan.
Nepomnjaštši on urallaan voittanut useita suuria turnauksia. Vuosina 2020–2021 hän voitti MM-ehdokasturnauksen ja pääsi maailmanmestaruusotteluun, jonka hän hävisi hallitsevalle mestarille Magnus Carlsenille. Nepomnjaštši voitti myös vuoden 2022 ehdokasturnauksen, ja kun Carlsen luopui mestaruudesta, Nepomnjaštši pelasi maailmanmestaruudesta kiinalaista Ding Lireniä vastaan huhtikuussa 2023. Nepomnjaštši hävisi 7–7-tulokseen päättyneen ottelun nopean shakin jatkopeleissä.
Parhaimmillaan Nepomnjaštši on ollut shakin maailmanlistalla sijalla 2, ja hänen vahvuuslukuennätyksensä on 2795. Hän pelaa avaussiirtonaan yleensä 1.e4, ja hänen pelityylinsä on hyökkäävä. Nepomnjaštši on vahva myös pikapelissä ja nopeassa shakissa.
Nikolai Popov

Nikolai Pavlovitš Popov (), kirjailijanimeltään Žugyľ (, suomeksi ”surullinen, ikävä”; 6. joulukuuta 1901 Ust-Sysolsk – 9. toukokuuta 1971) oli komilainen kirjailija.
Nikolai Popov opiskeli Ust-Sysolskin opettajaseminaarissa ja osallistui Venäjän sisällissotaan. Hän liittyi NKP:hen vuonna 1924, työskenteli puoluetehtävissä ja toimittajana. Hänen pääteoksiaan ovat vallankumousta edeltävää komilaista maaseutua kuvaavat näytelmät "Kodi myža?" (”Kenen on syy?”, 1923), "Olyštan da musa loö" (”Kunhan elät, niin totut”, 1923) ja "Čurka Nina" (”Äpärä-Nina”, 1928). 
Popov oli perustamassa Komin proletaarikirjailijoiden yhdistystä ja kuului Neuvostoliiton kirjailijaliittoon vuodesta 1934. Hänet vangittiin vuonna 1937 ja vapautettiin Stalinin kuoltua. 1950- ja 1960-luvuilla hän kirjoitti kertomuksia, kuvauksia ja näytelmiä. Vuonna 1967 hänet palkittiin Punaisen tähden kunniamerkillä.
Sähköteknillinen koulu

Sähköteknillinen Koulu (lyh. "SähkötK") oli Riihimäellä ja pääkaupunkiseudulla sijainnut Suomen puolustusvoimien tutka-alan tekniikan sotilasopetuslaitos. Koulu lakkautettiin 1. tammikuuta 2003 ja se toiminnat siirrettiin samaan aikaan perustettuun Viesti- ja sähkötekniseen kouluun. Viestikoulu lakkautettiin samalla päivämäärällä ja senkin toiminnat siirrettiin Viesti- ja sähkötekniseen kouluun.
Sähköteknillinen Koulu itsenäistyi 1. maaliskuuta 1953. Koulu toimi tuolloin Helsingin Kruununhaassa. Koulu siirtyi Stensvikiin eli Kivenlahteen Espooseen 5. marraskuuta 1956, entisen Espoonlahden rajavartioaseman tiloihin, Porkkalan vuokra-alueen luovutuksen aikaan. Sen osia toimi myös Porkkalan varuskunnassa, todennäköisesti Porkkalanniemellä. Riihimäelle koulu muutti syksyllä 1959. Koulun koeosasto jäi Stensvikiin ja itsenäistyi sittemmin Sähköteknilliseksi tutkimuslaitokseksi.
Perinteitä ja historia.
Koulun perinteet on vahvistettu alkamaan ensimmäisen tutkakurssin alkamisesta 1. tammikuuta 1948.
Oman lipun koulu sai 1. huhtikuuta 1968. Lippu on nykyään Sotamuseon kokoelmissa.
Koululle vahvistettiin omat kauluslaatat 1982. Laattoja käytti vielä Viesti- ja sähkötenisessä koulussa elektroniikka-alan henkilöstö, kunnes Viestirykmentin silloinen komentaja kielsi niiden käytön vuonna 2004.
Tutkaristi jaettiin ensimmäisen kerran 1979. Tutkaristin tunnuslause on "Non robore, sed scientia". Tutkaristi otettiin uuden Viesti- ja Sähköteknisen Koulun perinneristiksi 2003, tosin nimettynä Tutkamiesristiksi.
Koulun aikaisempi nimi oli Puolustusvoimien Tutkakorjaamo vuoteen 28. helmikuuta 1955 saakka.
Johtajat.
Koulun johdossa toimivat seuraavat henkilöt:
Ryhmän 9 alkuaine

Ryhmän 9 alkuaineella tarkoitetaan alkuainetta, joka kuuluu jaksollisen järjestelmän yhdeksänteen ryhmään. Ryhmän 9 alkuaineita ovat koboltti, rodium, iridium ja meitnerium. Kaikki ryhmän 9 jäsenet ovat siirtymämetalleja. Niistä rodium ja iridium ovat jalometalleja ja ne luetaan platinametallien ryhmään.
Yhtä ryhmän 9 alkuaineista, meitneriumia, ei esiinny luonnossa ja sitä on valmistettu vain laboratoriossa.
NYIA

NYIA oli puolalainen grindcore-musiikkia soittanut superyhtye, joka toimi vuosina 1999–2008.
Kokoonpano.
Viimeinen tunnettu kokoonpano
Entiset jäsenet
Googie-arkkitehtuuri

Googie-arkkitehtuuri, tunnetaan Yhdysvalloissa myös nimityksillä populuxe ja Doo-Wop, on futuristista arkkitehtuuria, johon vaikuttivat sen alkuaikana 1930-luvulla autot ja 1950-luvulta lähtien avaruustekniikka ja ydintekniikka. Tyylin katsotaan toden teolla alkaneen 1940-luvun lopussa Etelä-Kaliforniassa, ja se jatkui 1960-luvun puoliväliin, jolloin toisen maailmansodan jälkeistä teknologiavillitystä vastaan nousi reaktio. Kaliforniassa sen muotokieltä käytettiin avaruusaiheiseen mainontaan ruokaloissa, motelleissa ja keilaradoilla. Eero Saarisen TWA Flight Center -lentoasemarakennus on tämän tyylin vakavimpia edustajia.
Googie-tyyli esiintyy katon ja muiden rakenteiden kaarevina muotoina sekä lasin, teräksen ja neonvalojen runsaana käyttönä. Googie toi suunnitteluun lentävät lautaset, atomit, paraabelit jne. Suomessa Espoon Haukilahden vesitorni edustaa tätä tyyliä. Tyylin nostatus muodiksi Yhdysvalloissa oli yhteydessä avaruuskilpaan liittyvään propagandaan. 
Arkkitehti John Lautner suunnitteli vuonna 1949 Googies-kahvilan Los Angelesiin Sunset Boulevardin ja Crescent Heights-kadun risteykseen, rakennus purettiin vuonna 1989. Toimittaja Douglas Haskell lausui "House and Home" -lehdessä kahvilasta 1950-luvun alussa: "This is Googie architecture." Termi sai siitä alkunsa.
Posse cut

Posse cut eli possebiisi on hip hop -kappale, jolla räppää neljä tai useampia rap-artisteja. 
Tunnettuja possebiisejä.
Suomalaisia.
Adi L Hasla mukana Aito Mäkki, VilleGalle, Tippa-T, Kube, Ruma &amp; Nick-E Maggz: "Hyi - Remix"
William Logan

William Frederick "Willy" Logan (15. maaliskuuta 1907 Saint John – 6. marraskuuta 1955 Sackville) oli kanadalainen pikaluistelija ja olympiamitalisti.
Logan ylsi olympiapronssille 1 500 ja 5 000 metrillä Lake Placidissa 1932. Lisäksi hän oli 500 metrillä viides. 10 000 metrillä Logan ei selvinnyt loppukilpailuun asti. Logan osallistui myös Sankt Moritzin talviolympialaisiin 1928, missä hän luisteli kolme matkaa parhaana tuloksenaan 500 metrin yhdestoista sija.
Vuoden Tähtituote

Vuoden Tähtituote -kilpailu on kilpailu, joka nostaa esille elintarviketeollisuuden Suomessa kehittämiä ja valmistamia innovatiivisia tuoteuutuuksia ja kannustaa yrityksiä tuotekehitykseen. Se valitsee joka vuosi yhden tällaista elintarvikeinnovaatiota edustavan tuotteen ja palkitsee sen. Vähittäiskaupassa myytävät elintarvikeuutuudet kisaavat joka vuosi ja suurkeittiöille suunnatut uutuudet jatkossa joka toinen vuosi. Voittajatuotteiden valinnan suorittaa kymmenhenkinen raati, joka edustaa mm. kuluttajia, vähittäiskauppaa, suurkeittiöitä, ravitsemusta, tutkimusta sekä kehitystä ja kaupallistamista. 
Vuoden Tähtituote -kilpailun järjestää Elintarviketeollisuusliitto. Ensimmäinen kilpailu järjestettiin vuonna 1988. Kilpailu oli aluksi nimellä Vuoden Suomalainen Elintarvike. Silloin Tähtituote-titteli myönnettiin Atrian Paahtopaistille.
Szymon Czech

Szymon Czech (6. huhtikuuta 1975 – 5. marraskuuta 2012) oli puolalainen musiikkituottaja, muusikko, lauluntekijä ja kitaristi. Vuosina 1999–2003 hän työskenteli Olsztynin Selani Studiolla, minkä jälkeen hän liittyi Martin Kiełbaszewskiegon omistamaan Studio-X:ään.
Czech menehtyi 5. marraskuuta 2012 aivosyöpään.
Länsi-Etelämanner

Länsi-Etelämanner eli Läntinen Etelämanner on toinen Etelämantereen perinteisesti jaotelluista alueista. Se on alueista pienempi ja sijaitsee läntisellä pallonpuoliskolla. Itä-Etelämantereesta sen erottaa Transantarktiset vuoret.
Termi Länsi-Etelämanner on hyväksytty nimitys Transantarktisen vuoriston länsipuolisesta alueesta. Nimitystä on käytetty jo yli sata vuotta, mutta virallisesti sen hyväksyi vuonna 1962 Advisory Comittee of Antarctic Names.
Maantiede.
Länsi-Etelämanner sijaitsee Transantarktisen vuoriston Tyynenmeren puoleisella alueella. Siellä sijaitsevat muun muassa Antarktiksen niemimaa, Grahaminmaa, Ellsworthinmaa, Marie Byrdin maa ja joitain erillisiä saaria. Alueen meriä ovat Weddellinmeri ja Rossinmeri. Länsi-Etelämanner voidaan jakaa kahteen osaan, pääalueeseen ja erittäin suureen niemimaahan, jonka Weddellinmeri ja Rossinmeri erottavat pääalueesta.
Länsi-Etelämanner on Itä-Etelämannerta alavampaa; keskikorkeus lännessä on 1 800 metriä, idässä 3 000 metriä. Länsi-Etelämantereen uskotaan lämpenevän ilmastonmuutoksen vaikutuksesta mantereen itäosaa nopeammin, joka taas on jopa jäähtynyt maapallon keskilämpötilan noususta huolimatta.
Länsi-Etelämantereen läheisyydessä sijaitsee suuri Länsi-Etelämantereen mannerjäätikkö, joka tosin on viime aikoina kutistunut merkittävästi.
Kansainvälinen käsipalloliitto

Kansainvälinen käsipalloliitto (, IHF) on kansainvälinen käsipallon kattojärjestö. IHF toimii kattojärjestönä kansallisille jäsenjärjestölle ja sen tehtäviin kuuluu muun muassa lajin sääntöjen kehittäminen ja miesten ja naisten maailmanmestaruuskilpailujen sekä olympiaturnausten järjestäminen.
IHF perustettiin 11. heinäkuuta 1946. Nykyisin sen päämaja sijaitsee Baselissa, Sveitsissä. IHF:n puheenjohtajana on toiminut vuodesta 2000 lähtien egyptiläinen Hassan Mustafa.
Hardricourt

Hardricourt on kunta Yvelinesin departementissa Île-de-Francen hallintoalueella Ranskassa, Pariisin läntisellä esikaupunkialueella.
Château d’Hardricourt.
Hardricourtissa sijaitseva Château d’Hardricourtin linna oli Keski-Afrikan tasavallan diktaattorin Jean-Bédel Bokassan omistuksessa. Bokassan perikunta myi sen vuonna 2011.
Slashing Death

Slashing Death oli puolalainen death metal -yhtye, joka toimi vuosina 1987-1990. Yhtyeessä soittaneet Leszek Rakowski ja Krzysztof Raczkowski liittyivät myöhemmin death metal -yhtye Vaderiin.
Diskografia.
Demot
Kokoelma-albumit
Sui Wendi

Sui Wendi (文帝, 541–604), myös "Sui Wen Ti", alkuperäiseltä nimeltään "Jang Tsien"(楊堅) oli Kiinan Sui-dynastian perustaja, joka julistettiin keisariksi vuonna 581 ja hallitsi koko Kiinaa vuosina 589-604. Hän yhdisti Kiinan uudelleen yhdeksi valta­kunnaksi sen jälkeen, kun se oli vuodesta 220, Han-dynastian kukistumisesta lähtien ollut satoja vuosia hajonneena. 
Jan Tsien syntyi pohjois­kiinalaiseen mahti­perheeseen. Hänen syntyessään Pohjois-Kiinassa oli useita valtioita, joista yhtä hallitsi Pohjoinen Zhou-dynastia. Jan Tsien ryhtyi sotilas­tehtäviin jo 14-vuotiaana, ja poikkeuksellisen kyvykkyytensä vuoksi hän nousi nopeasti urallaan. Osittain hänen ansiostaan dynastia sai pian hallintaansa koko Pohjois-Kiinan. Kun keisari Jing Di vuonna 578 kuoli, syntyi valtataistelu, jonka kuluessa Jan Tsien murhautti uuden keisarin sekä 59 prinssiä ja tuli vuonna 580 itse uudeksi keisariksi. Vuonna 588 hän aloitti valloitus­sodan, jonka tuloksena hän seuraavana vuonna sai hallintaansa myös Etelä-Kiinan sekä Annamin.
Sui Wendin hallituskaudella palautettiin voimaan Han-dynastian aikainen käytäntö, jonka mukaan valtion virkamiehet valittiin tutkintojen perusteella; välillä monet virat olivat muuttuneet perinnöllisiksi. Hän määräsi myös, etteivät maakuntien kuvernöörit saaneet toimia virassa kotimaakunnassaan. Tällä pyrittiin välttämään suosikkijärjestelmän muodostumista ja myös sitä, että kuvernöörit saisivat keisarikunnassa liian mahtavan aseman. Sui Wendi suosi buddhalaisuutta Kiinan pitkä­aikaisen valtion­uskonnon kungfutse­laisuuden sijasta.
Valtakaudellaan Sui Wendi pani alulle myös Jangtsekiangin ja Huanghon toisiinsa yhdistävän Keisarinkanavan rakennustyöt, joka valmistuivat hänen seuraajansa aikana.
Sui Wendin murhasi hänen poikansa ja seuraajansa Yang Guang vuonna 604, joskin on epäilty, että myös hänen puolisollaan olisi ollut osuutensa asiaan.
Sui Wendin perustama Sui-dynastia jäi melko lyhyt­ikäiseksi, sillä vuonna 618 sen syrjäytti kapinoiden jälkeen Tang-dynastia, joka hallitsi lähes 300 vuotta. Hänen ajoistaan lähtien Kiina on kuitenkin lähes jatkuvasti pysynyt yhtenäisenä valtiona, joskin sitä ovat välillä hallinneet myös vieraiden valloittajien perustamat dynastiat (mongolilainen Yuan-dynastia 1271–1388- ja mantšulainen Qing-dynastia 1644–1912).
Kuume-eukalyptus

Kuume-eukalyptus eli kuumepuu ("Eucalyptus globulus") on nopeakasvuinen ikivihreä puu.
Puu voi kasvaa hyvissä oloissa 70 metriä korkeaksi ja sen rungon halkaisija voi olla kaksi metriä. Nuoret lehdet ovat 6–15 cm pitkiä ja siniharmaan vahan peittämiä. Vanhat lehdet ovat 15–35 cm pitkiä, tummanvihreitä ja kiiltäviä.
Kuume-eukalyptus kasvaa luonnonvaraisena Tasmaniassa ja Australian eteläkärjessä. Koska se on nopeakasvuinen, suorarunkoinen ja sopeutuvainen, sitä on istutettu ympäri maailmaa moniin tarkoituksiin: puutavaraksi, tuulensuojaksi ja isojen tilojen koristepuuksi. Sitä on myös käytetty kuivattamaan soita, joissa horkkahyttyset lisääntyvät.
Kuume-eukalyptuksen lehdistä ja nuorista oksista saadaan aromaattista öljyä, jota on käytetty kuumeen, malarian ja monien vaivojen hoitoon.
Se on Tasmanian kansallispuu.
Palaneen käryä

Palaneen käryä on rap-artisti Palefacen 16. helmikuuta 2011 julkaistu remixalbumi, joka sisältää kappaleita hänen edellisestä "Helsinki - Shangri-La" -albumilta, sekä pari kokonaan uutta kappaletta. Levy ilmestyi XO Recordsin kautta ja se on tiettävästi ensimmäinen suomalainen yhden levyn uudelleentulkinnoista koostuva albumi.
Albumi debytoi Suomen virallisen listan sijalla 9.
Württemberginhevonen

Württemberginhevonen (tunnetaan myös nimillä baden-württemberger ja württemberg) on saksalainen puoliverihevosrotu. Sitä käytetään lähinnä ratsastukseen, ja sen jalostuksessa tärkeänä tavoitteena on hyvä soveltuvuus kouluratsastukseen ja esteratsastukseen.
Ominaisuudet.
Parhailla württemberginhevosilla on erinomainen temperamentti, jossa yhdistyy järkevyys eloisiin ja vapaisiin liikkeisiin. Nämä piirteet rotu lienee perinyt arabi- ja kylmäverivaikutteista. Rotu on kestävä ja englannintäysiveriseen verrattuna edullinen pitää rehussa.
Ihannekorkeus württemberginhevoselle on noin 165 cm. Rodun yleisimmät värit ovat ruunikko, rautias, mustanruunikko ja musta. Pää on keskikokoinen ja profiili suora, kaula hyvä ja säkä selkeä. Rinta on syvä, lavat lihaksikkaat ja hyvässä kulmassa, selkä pitkä ja suora, lanne on kalteva. Jalat ovat lihaksikkaat, kaviot kovat ja hyvänmuotoiset.
Historia.
Württemberginhevosen kantakirja perustettiin vuonna 1895, ja noin vuotta myöhemmin Marbachin siittola alkoi keskittyä kasvattamaan alkuperäistä württemberginhevostyyppiä, joka oli monipuolinen, sekä työajossa että ratsuna käytetty rotu. Alkuperäiset hevoset olivat risteytyksiä paikallisten puoliveristen ja arabianhevosen, trakehnerin, anglonormannihevosen, friisiläishevosen, iberianhevosen, berberihevosen ja suffolkinhevosen kanssa. Anglonormanniori Faust oli tärkeä varhainen vaikuttaja rodussa, ja se loi pohjan rodun tulevalle perusmuodolle. Tämä tyyppi säilyi aina 1950-luvun puoliväliin saakka, kunnes Marbachissa alettiin kasvattaa nykyaikaisen hevosurheilun vaatimuksiin sopivia kevyempiä ja urheilullisempia hevosia.
Trakehnerori Julmond (1943–1965) oli uuden tyypin perustajaisä, ja muokkasi uutta baden-württenberginhevosta. Rotuun sekoitettiin hannoverinhevosta, holsteininevosta, oldenburginhevosta, englannintäysiveristä ja jonkin verran trakehneria uuden tyypin parantamiseksi.
Lemminkäisen sata vuotta

Lemminkäisen sata vuotta: Merisatamasta maailman ääriin on Antti Tuurin kirjoittama yrityshistoriikki rakennusfirma Lemminkäisestä. Teoksen on julkaissut Lemminkäinen vuonna 2010.
Teoksen kirjoittaja, kirjailija Antti Tuuri, on koulutukseltaan diplomi-insinööri, mikä antaa taustaa yrityshistoriikin kirjoittamiselle. Tuuri on myös tuntenut opiskeluajoistaan lähtien Lemminkäisen tytäryhtiön A. Alfred Palmbergin toimitusjohtajaksi myöhemmin nousseen Risto Bonon, jonka ansiosta teoksen kirjoittaminen on lähtenyt liikkeelle.
Tuuri kirjoittaa teoksessa myös Lemminkäisen historian nurjista puolista yrityksen varsinaisen kasvattajan Heikki Vilamon jälkeen. Harri Hintikasta Tuuri luo kuvan vahvana johtajana. Teoksessa kerrotaan myös laittoman asvalttikartellin paljastumisesta. Toisaalta yrityksen historian varhaisvuosikymmenillä oli laillisiakin kartelleja.
Teos jaksottuu lukuihin yrityksen johtajien mukaan, joskin ensimmäinen vuosikymmen on otsikoitu Rakennusmestarien aika. Tuolloin Lemminkäinen oli rakennusmestarien apuyhtiö, joka toimitti tarvikkeita ja teki eristys- ja betonitöitä heidän talonrakennushankkeisiinsa.
José Catalá

José Manuel Catalá Mazuecos (s. 1. tammikuuta 1985 Villajoyosa, Espanja) on espanjalainen jalkapalloilija. Hän on edustanut Espanjan Primera Divisiónissa Villarrealia, Kyproksen jalkapalloliigassa Apollon Limassolia ja Kreikan Superliigassa Veriaa. Vuodesta 2015 hän on pelannut alemmilla sarjatasoilla. Hän on pelipaikaltaan keskus- tai vasen laitapuolustaja.
Seurajoukkueura.
Catalá siirtyi Villarrealin reservijoukkueeseen kaudeksi 2009–2010 sen pelatessa Espanjan toiseksi korkeimmalla sarjatasolla Segunda Divisiónissa. Joukkue pelasi hyvän kauden sijoittuen seitsemänneksi. Hän pelasi kauden aikana 33 ottelua ja teki niissä yhden maalin.
Seuraavaksi kaudeksi 2010–2011 Catalá nousi Villarrealin edustusjoukkueeseen. Hän pelasi kauden aikana 16 pääsarjaottelua ja teki yhden maalin, tammikuussa Almeríaa vastaan. Kaudella 2011–2012 hän pelasi 13 pääsarjaottelua. Kaudella 2012–2013 hän edusti toisella sarjatasolla Real Murciaa. Syksyn 2013 hän pelasi Kyproksella ja kauden 2014–2015 Kreikassa, minkä jälkeen hän palasi Espanjaan.
Maniitsoq

Maniitsoq (vanha kirjoitustapa: "Manîtsoq", ) on kaupunki Qeqqatan kunnassa Länsi-Grönlannissa. Kaupungissa asuu 2 747 asukasta (2011), ja se on Grönlannin kuudenneksi suurin kaupunki. Maniitsoq tarkoittaa grönlanniksi karua maastoa.
Historia.
Kaupunki perustettiin vuonna 1755 siirtokuntana paikalle, jolla Kangaamiut nykyään sijaitsee, mutta se siirrettiin nykyiseen sijaintiinsa vuonna 1782. Arkeologiset löydöt ovat osoittaneet, että alue on ollut asuttuna yli 4 000 vuotta.
Teollisuus.
Maniitsoqiin on suunniteltu Alcoan alumiinisulattolaitosta. Toinen ehdotettu paikka on Sisimiut, kunnan suurin kaupunki. Tehdas voisi työllistää 600–700 ihmistä, tai jopa 10 prosenttia koko asukasluvusta. Koska päätös on tärkeä koko kaupungille, sekä kaupungin viranomaiset että Grönlannin itsehallinto tekivät vuosina 2008–2010 laajoja julkisia selvityksiä vastaamaan mahdollisiin ympäristö- ja sosiaalihaasteisiin.
Liikenne.
Lentoliikenne.
Maniitsoqin lentokentälle pääsee Air Greenlandin lennoilla Nuukista, Kangerlussuaqista ja Sisimiutista.
Meriliikenne.
Maniitsoq on Arctic Umiaq Linen rannikkoreitin kutsusatama.
Väestö.
Vuonna 2010 Maniitsoqissa asui 2 784 asukasta, mutta väkiluku on ollut laskussa pitkään. Kaupunki on menettänyt yli 11 prosenttia väkiluvustaan verrattuna vuoden 1990 lukuihin ja lähes 5 prosenttia vuoden 2000 lukuihin verrattuna. 
Siirtolaiset pienemmistä asutuskeskuksista kuten vauhdilla kutistuvasta Kangaamiutista valitsevat usein mieluummiin Sisimiutin, Grönlannin pääkaupungin Nuukin ja toisinaan Tanskan, mieluummin kuin Maniitsoqin. Kangerlussuaq ja Sisimiut ovat ainoat Qeqqatan kunnan alueet, joilla jatkuvaa väkiluvun kehitystä on tapahtunut viimeisten kahden vuosikymmenen aikana.
Formula BMW

Formula BMW oli nuorille kuljettajille tarkoitettu pikkuformulaluokka, jossa ajettiin BMW:n valmistamilla moottoreilla. Pisteitä jaettiin kymmenelle parhaalle järjestyksessä 20, 15, 12, 10, 8, 6, 4, 3, 2, 1. Joka kilpailuviikonloppuna ajetaan kaksi kilpailua, joissa toisessa käännetyssä järjestyksessä 10 parhaan osalta. Sarja järjestettiin euroopassa, aasiassa ja amerikassa nimillä Formula BMW ADAC, Formula BMW Asia, Formula BMW USA, Formula BMW UK ja Formula BMW Pacific. Sarja järjestettiin vuosina 1998-2010. 
Vuodet 2011–2013 sarja tunnettiin Euroopassa nimellä Formula BMW Talent Cup. 
Mestarit.
Eri maiden sarjojen mestaruuden ovat voittaneet Stefan Mücke, André Lotterer, Hannes Lachinger, Timo Glock, Nico Rosberg, Maximilian Götz, Ho-Pin Tung, Sebastian Vettel, Marchy Lee, Andreas Wirth, Tim Bridgman, Nico Hülkenberg, Salman Al-Khalifa, Richard Philippe, Dean Smith, Christian Vietoris, Earl Bamber, Robert Wickens, Niall Breen, Jens Klingman, Jazeman Jaafar, Daniel Morad, Marcus Ericsson, Ross Jamison, Esteban Gutiérrez, Alexander Rossi, Rio Haryanto, Felipe Nasr, Gabriel Chaves, Richard Bradley ja Robin Frijns.
Divisioonankomentaja

Divisioonankomentaja () oli puna-armeijan sotilasarvo sota-aikana vuoteen 1940 asti. Divisioonankomentajan arvo vastaa Suomen nykyisissä sotilasarvoissa kenraalimajurin arvoa. Divisioonankomentajasta alempi arvo on prikaatinkomentaja ja ylempi arvo armeijakunnankomentaja. Puna-armeija otti kenraalinarvot käyttöön talvisodan jälkeen vuonna 1940.
Turkoosinaakka

Turkoosinaakka ("Cyanolyca turcosa") on Etelä-Amerikassa tavattava variksiin kuuluva varpuslintu.
Koko ja ulkonäkö.
Kooltaan turkoosinaakka on noin 32 cm. Laji on selästään, siivistään ja vatsastaan väriltään turkoosin sininen. Pää on hieman muuta ruumista vaaleampi. Päässä on musta maski ja turkoosin rinnan poikki kulkee musta juova. Pyrstön alapuoli on linnulla musta. Ulkonäöltään turkoosinaakka muistuttaa indigonaakkaa ("Cyanolyca viridicyana"), mutta on hieman vihertävämpi ja musta rinnan poikki kulkeva raita on ohuempi.
Levinneisyys ja elinympäristö.
Turkoosinaakkaa tavataan Andeilta Kolumbiasta, Ecuadorista ja Perun pohjoiskärjestä. Linnun elinympäristöä ovat kosteat metsät ja metsien reunamaat aina puurajaan asti. Laji tulee toimeen myös hieman hakatuissa metsissä. Turkoosinaakan elinympäristöt sijaitsevat yleensä 1 500–3 000 metrin korkeudella merenpinnasta.
Breno (Italia)

Breno on kunta Brescian maakunnassa Pohjois-Italiassa. Kunnassa on vajaat 5 000 asukasta, ja sen pinta-ala on 60 neliökilometriä. 
Breno on Bagolinon, Biennon, Braonen, Ceton, Cividate Camunon, Losinen, Malegnon, Niadron, Prestinen sekä Trenton maakunnassa sijaitsevien Condinon ja Daonen naapurikunta. Breno sijaitsee solassa, jossa aiemmin saattoi kulkea Pon sivujoki Oglio. Toisen vuoren huipulla on Brenon linna, josta vartioitiin Val Camonicaa 1600-luvulle saakka. Samalla vuorella on ollut asutusta jo esihistoriallisista ajoista saakka.
Punainen fosfori

Punainen fosfori on eräs fosforin allotrooppinen muoto. Se on rakentunut pitkistä, tiiviisti pakkautuneista atomiketjuista. Sen tiheys on noin 2,34 g/cm³ ja sulamispiste noin 590 °C. Punaisen fosforin leimahduspiste on 240 °C ja CAS-numero 7723-14-0. Toisin kuin valkoinen fosfori, se ei ole kovin reaktiivista, ei syty itsestään huoneenlämmössä, ei liukene veteen tai orgaanisiin liuottomiin eikä ole kovin myrkyllistäkään. Aineen LD50 on 15 g/kg (suun kautta, rotta). Hangattaessa se kuitenkin kipinöi, ja noin 400 °C:n lämpötilaan kuumennettuna sekin palaa. 
Punaista fosforia syntyy, kun valkoista fosforia kuumennetaan ilmattomassa tilassa noin 400 °C:seen. Paljon hitaammin sama muutos tapahtuu huoneenlämmössäkin.
Punaista fosforia käytetään pääasiassa tulitikkuteollisuudessa. Sitä on tulitikkuaskin raapaisupinnassa sekoitettuna lasijauheeseen ja sideaineeseen. Tikkua raapaistaessa se kipinöi ja sytyttää tikun.
Metsämiehen laulu

Metsämiehen laulu on Aleksis Kiven runo, joka ilmestyi kokoelmassa "Kanervala" (1866). Kivi sisällytti runon alun perin romaaninsa "Seitsemän veljestä" varhaisversioon, mutta runo ei päätynyt lopulliseen romaaniin. 
Metsämiehen laulu.
&lt;poem&gt;Terve metsä, terve vuori, 
terve metsän ruhtinas! 
Täs on poikas uljas nuori, 
esiin käy hän voimaa täys 
kuin tuima tunturin tuuli. 
Metsän poika tahdon olla, 
sankar jylhän kuusiston 
Tapiolan vainiolla 
karhun kanssa painii lyön, 
ja maailma Unholaan jääköön.
Ihana on täällä rauha, 
urhea on taistelo. 
Myrsky käy ja metsä pauhaa, 
tulta iskee pitkäinen, 
ja kuusi ryskyen kaatuu.
Viherjäisell lattialla, 
mis ei seinät hämmennä, 
tähtiteltin korkeen alla 
käyskelen ja laulelen, 
ja kaiku ympäri kiirii.
Kenen ääni kiirii siellä, 
metsän immen lempeän. 
Liehtarina miehen tiellä 
hienohelma hyppelee, 
ja kultakiharat liehuu.
Metsän poika tahdon olla, 
sankar jylhän kuusiston 
Tapiolan vainiolla 
karhun kanssa painii lyön, 
ja maailma unholaan jääköön."&lt;/poem&gt;
Sovituksia.
Runon on Jean Sibelius säveltänyt lauluksi 1899. Laulua on Sibelius-sivustolla kuvattu seuraavasti: "Uhoava ja itsevarma miesjoukko palaa luontoon riemukkaissa tunnelmissa." 
Suomalaisyhtye Freud Marx Engels &amp; Jung sovittanut runon Black Sabbath -yhtyeen ”Paranoid”-kappaleen sävelmään nimellä ”Metsän poika” vuoden 1993 albumillaan "Anjovissalaattia".
Virovitica-Podravina

Virovitica-Podravinan piirikunta ("Virovitičko-podravska županija") on piirikunta Itä-Kroatiassa Slavonian suuralueella. Sen pääkaupunki on Virovitica. Piirikunnan asukasluku oli vuoden 2018 arvion mukaan 74 521. Vuosina 2011–2018 väkiluku laski 12,2 prosenttia. Virovitica-Podravinan pinta-ala on 2 024 neliökilometriä.
Požega-Slavonia

Požega-Slavonian piirikunta ("Požeško-slavonska županija") on piirikunta Itä-Kroatiassa Slavonian suuralueella. Sen pääkaupunki on Požega. Piirikunnan pinta-ala on 1 823 neliökilometriä ja asukasluku oli vuoden 2018 arvion mukaan 67 028. Vuosina 2011–2018 väkiluku laski 14,1 prosenttia.
Kaupungit ja kunnat.
Piirikunnassa sijaitsee viisi kaupunkia ja viisi kuntaa. Kaupungit ovat Kutjevo, Lipik, Pakrac, Pleternica ja Požega sekä kunnat Brestovac, Čaglin, Jakšič, Kaptol ja Velika.
Two Dogs

Two Dogs on australialainen fermentoimalla valmistettu sitruunapitoinen virvoitusjuoma. Sitruunat ovat tärkeä osa Two Dogsin valmistusta, eivät pelkästään makuaine. Two Dogsin kehitti Duncan MacGillivray vuonna 1993. Tuotteen osti ranskalainen alkoholijuomayhtiö Pernod Ricard vuonna 1995. Vuonna 2006 tuotteen osti Kirin Brewery Company of Japan -niminen japanilainen yhtiö.
Brod-Posavina

Brod-Posavinan piirikunta ("Brodsko-posavska županija") on piirikunta Itä-Kroatiassa Slavonian suuralueella. Sen pääkaupunki on Slavonski Brod. Piirikunnan asukasluku oli vuoden 2018 arvion mukaan 138 804 ja sen pinta-ala on 2 030 neliökilometriä.
FK Volga Nižni Novgorod

FK Volga Nižni Novgorod () on vuonna 1963 perustettu venäläinen jalkapalloseura Nižni Novgorodin kaupungista saman nimisestä oblastista. Kaudella 2010 seura sijoittui toiseksi Venäjän 1. divisioonassa ja nousi ensimmäistä kertaa Venäjän liigaan.
Historia.
FK Volga perustettiin vuonna 1963 kahden gorkilaisen seuran, Torpedon ja Raketan, yhdistyttyä. Seura pelasi Neuvostoliiton liigassa sijoittuen parhaimmillaan neljänneksitoista kaudella 1964. Seuran toiminta lakkasi vuonna 1984 ja se perustettiin uudelleen 1998 nimellä FK Elektronika Nižni Novgorod. Seura aloitti taipaleensa Venäjän amatööriliigasta nousten kaudeksi 2001 2. divisioonaan ja kaudeksi 2011-12 liigaan.
Omari Tetradze

Omari Tetradze (, s. 13. lokakuuta 1969) on venäläinen jalkapallovalmentaja ja entinen puolustaja. Lokakuusta 2015 lähtien hän on toiminut FK Jenisei Krasnojarskin päävalmentajana.
Tetradze syntyi Georgian SNT:ssa nimellä Omari Osipov. Hän vaihtoi äitinsä puolen sukunimen 18-vuotiaana. Hänellä on kreikkalaiset sukujuuret ja 1990-luvun alussa hän sai myös Kreikan kansalaisuuden, josta kuitenkin myöhemmin luopui.
Ura pelaajana.
Tetradze aloitti pelaajauransa FK Dynamo Tbilisissä 1987. Hän edusti seuraa kolmen kauden ajan, muttei onnistunut vakiinnuttamaan paikkaansa avauskokoonpanossa. Kaudeksi 1990 hän siirtyi FK Mertškali Ozurgetiin, josta jo seuraavana vuonna FK Dynamo Moskovaan. Dynamossa oikeana puolustajana pelannut Tetradze sai kohtuullisesti peliaikaa ja oli voittamassa joukkueelle Venäjän liigassa hopeaa sekä pronssia. Kaudeksi 1995 hän siirtyi entisen Dynamo-valmentajan Valeri Gazzajevin perässä FK Alania Vladikavkaziin, jossa voitti yllätysmestaruuden debyyttikaudellaan. 
Kauden 1996 jälkeen Tetradze jätti Venäjän kentät siirtyen italialaiseen suurseura AS Romaan. Ura ei Romassa kuitenkaan lähtenyt toivottuu nousuun ja kolmen kauden aikana hän pelasi vain 15 ottelua. Kesällä 1999 Tetradze jätti seuran jatkaen uraansa kreikkalaisessa PAOKissa. Peliaikaa tuli jo enemmän ja kaudella 2000–2001 hän juhli Kreikan cupin mestaruutta. 
Tetradze palasi Venäjälle Alanian joukkueeseen 2002. Kaudeksi 2003 hän siirtyi 2. divisioonassa pelanneeseen FK Anži Mahatškalaan. Tetradze pelasi uransa kaksi viimeistä kautta PFK Krylja Sovetov Samarassa lopettaen pelaajana kauteen 2005.
Maajoukkuetasolla Tetradze edusti Neuvostoliittoa, IVYä sekä Venäjää. Hän oli mukana Venäjän joukkueessa MM-kisoissa 1994 ja EM-kisoissa 1996.
Ura valmentajana.
Valmennusuransa Tetradze aloitti Krylja Sovetovin apulaisvalmentajana siirtyen tammikuun alussa 2007 FK Anži Mahatškalan peräsimeen. Kahden vaisumman kauden jälkeen hän johdatti seuran kaudella 2009 Venäjän 1. divisioonan mestariksi. Hän erosi kuitenkin yllättäen tehtävistään maaliskuussa 2010 juuri liigakauden alla. Syyksi eroon hän ilmoitti väsymyksen matkustamiseen. Kuitenkin jo toukokuussa 2010 hänestä tuli FK Volga Nižni Novgorodin uusi päävalmentaja. Hän johdatti seuran 1. divisioonan hopealle ja liigaan kaudelle 2011/12. Liigamenestys ei kuitenkaan tyydyttänyt seurajohtoa ja Tetradze sai potkut kesäkuussa 2011.
Elokuussa 2012 Tetradzen valmennusura jatkui FK Himkin päävalmentajana. Hän jätti seuran kuitenkin jo lokakuussa. Helmikuussa 2013 hänestä tuli Kazakstanin Superliigassa pelaavan FK Zhetysun päävalmentaja. Hän erosi seuran palveluksesta syyskuussa 2014. Lokakuussa 2015 Tetradzesta tuli Venäjän 1. divisioonassa pelanneen FK Jenisei Krasnojarskin päävalmentaja.
Harald Schlegelmilch

Harald Šlēgelmilhs tunnettu paremmin nimellä Harald Schlegelmilch (s. 6. joulukuuta 1987 Riika) on latvialainen moottoriurheilija.
Ura.
Schlegelmilch aloitti urheilu-uransa kahdeksanvuotiaana kilpaillen seitsemän vuotta karting-sarjoissa. Vuonna 2003 hän testasi Formula BMW -sarjan autoa ja seuraavana vuonna hän voitti Formula Lista Junior sarjan mestaruuden. Samana vuonna hän kilpaili Skandinavian Formula Renault 2000 sarjassa ja sai Vuoden Tulokas -palkinnon. Vuonna 2005 Schlegelmilch jatkoi Saksan Formula BMW sarjassa. Samana vuonna hän sijoittui kolmanneksi Itävallan Formula 3 Cupissa. Vuonna 2006 Schlegelmilch voitti sekä Saksan että Itävallan F3-sarjojen mestaruudet. Vuonna 2007 Schlegelmilch kilpaili Formula 3 Euroseries sarjassa. Samana vuonna hän testasi Tridentin GP2-autoa. Vuonna 2008 Schlegelmilch sijoittui neljänneksi International Formula Master sarjassa. Samana vuonna hän kilpaili Aasian GP2-sarjassa ja sai kolme pistettä. Vuonna 2009 Schlegelmilch ajoi yksittäisiä kilpailuja Formula Renault 3.5, Atlantic Championship, F3 ja IFM-sarjoissa. Vuonna 2010 hän kilpaili Saksan Porsche Carrera Cupissa. Vuonna 2012 Schlegelmilch ajoi kaksi kilpailua Formula 2-sarjassa. Hän on ajanut myös Lamborghini Super Trofeo -sarjassa.
Foued Mebazaâ

Foued Mebazaâ (, 15. kesäkuuta 1933 Tunis, Ranskan Tunisia – 23. huhtikuuta 2025) oli tunisialainen oikeustieteilijä ja poliitikko. Hän toimi maansa parlamentin puhemiehenä vuodesta 1997 vuoteen 2011. Kun vuoden 2011 levottomuuksien takia presidentti Zine el-Abidine Ben Ali poistui maasta, maan perustuslakineuvosto ilmoitti, että väliaikaisen presidentin tehtävä kuuluu parlamentin puhemiehelle eli Mebazaalle.
Ura.
Mebazaâ puhuu arabiaa ja ranskaa. Hän on opiskellut oikeustiedettä Pariisissa ja saanut asianajajan oikeudet vuonna 1960. Hän toimi aluksi vuosina 1962–1964 maan valtiosihteerinä. Viran jälkeen Mebazaâ nimitettiin Tunisian jalkapalloliiton puheenjohtajaksi, jossa hän toimi vuosina 1964–1965. Sittemmin Mebazaâsta tuli maan pääkaupungin Tunisin pormestari vuosina 1969–1973.
 Viran jälkeen Mebazaâ nimitettiin 30. marraskuuta 1973 nuoriso- ja urheiluministeriksi. Hänestä tuli kaksi vuotta myöhemmin La Marsan pormestari, jonka virassa Mebazaâ oli vuoteen 1980 asti. Viran aikana hänet nimitettiin myös terveysministeriksi 13. syyskuuta 1978 ja kulttuuri- ja tietotekniikan ministeriksi 7. marraskuuta 1979. Mebazaâ siirtyi sittemmin suurlähettilääksi ja toimi aluksi vuosina 1981–1986 Tunisian suurlähettiläänä YK:n Geneven toimistossa ja vuosina 1986–1987 Marokossa.
Mebazaâ palasi takaisin Tunisian hallitukseen nuoriso- ja urheiluministeriksi 27. lokakuuta 1987 tuolloin pääministerinä toimineen Zine el-Abidine Ben Alin puolueeseen. Mebazaâ säilytti virkansa Ben Alin noustua Tunisian presidentiksi 7. marraskuuta 1987. Hän oli virassaan vuoteen 1988 asti. Myöhemmin 1990-luvulla Mebazaâ toimi Karthagon pormestarina vuosina 1995–1998. Viran aikana hänet nimitettiin Habib Boularèsin seuraajaksi 14. lokakuuta 1997 edustajainhuoneen puheenjohtajaksi.
Vuodenvaihteessa 2010–2011 maassa puhjenneiden levottomuuksien vuoksi presidentti Zine el-Abidine Ben Ali poistui maasta. Muhammad al-Ghannuši ilmoitti toimivansa väliaikaisena presidenttinä seuraaviin vaaleihin saakka, jotka pidettäisiin kuuden kuukauden päästä. 15. tammikuuta 2011 maan perustuslakineuvosto ilmoitti kuitenkin että väliaikaisen presidentin tehtävä kuuluu parlamentin puhemiehelle Mebazaâlle. 18. tammikuuta 2011 Mebazaâ ilmoitti eronneensa Ben Alin perustamasta RCD-puolueesta. Mebazaân väliaikaisen presidentin tehtävät päättyivät 13. joulukuuta 2011, kun 22. marraskuuta maan uudeksi presidentiksi valittu Moncef Marzouki astui virkaansa.
USL Championship

 
USL Championship (lyh. USLC) on pohjoisamerikkalainen miesten jalkapalloliiga, johon kuuluu joukkueita Yhdysvalloista ja Kanadasta. Se on Yhdysvaltain sarjajärjestelmässä toisella tasolla Major League Soccerin alapuolella. Liigan ensimmäinen kausi pelattiin vuonna 2011.
Liigaa hallinnoi NuRock Soccer Holdingsin omistama United Soccer Leagues, ja se perustettiin vuonna 2010 nimellä USL Pro yhdistämällä USL First Division ja USL Second Division. Perustaminen oli seurausta sekavasta kaudesta 2010, jota ennen useat joukkueet erosivat USL First Divisionistä ja perustivat kilpailevan North American Soccer Leaguen. Yhdysvaltain jalkapalloliitto ei antanut kummallekaan liigalle hyväksyntäänsä, vaan kaudella 2010 USL First Divisionin ja NASL:n joukkueet kilpailivat liiton hallinnoimassa väliaikaisessa USSF Division 2 Pro Leaguessa.
Liiga on tehnyt yhteistyötä Major League Soccerin kanssa kaudesta 2013 alkaen, ja se on asteittain korvannut MLS:n oman reserviliigan. Kaudella 2015 liigassa pelaa kahdeksan MLS-seuran reservijoukkuetta ja lisäksi 12 joukkueella on yhteistyösopimus MLS-seuran kanssa. Kaudeksi 2015 myös liigan nimi muutettiin USL Prosta United Soccer Leagueksi.
Liigan ensimmäisellä kaudella 2011 siihen kuului kolme puertoricolaisjoukkuetta, mutta ne suljettiin liigasta kesken kauden talousvaikeuksien vuoksi. Liigaan on kuulunut myös antiguabarbudalainen joukkue.
Joukkueet kaudella 2017.
Kaudella 2017 liigassa pelaa 30 joukkuetta, jotka on jaettu kahteen konferenssiin. Joukkueet pelaavat 30 ottelun runkosarjan, ja kuusi parhaiten sijoittunutta joukketta molemmista konferensseista pääsevät pudotuspeleihin.
Diego Buonanotte

Diego Mario Buonanotte Rende (s. 19. huhtikuuta 1988 Teodelina, Santa Fe, Argentiina) on argentiinalainen jalkapalloilija. Hän edustaa espanjalaista Granadaa ja on pelipaikaltaan hyökkäävä keskikenttäpelaaja.
Seurajoukkueura.
Buonanotte teki ensiesiintymisensä River Platen edustusjoukkueessa 9. huhtikuuta 2006 ottelussa Institutoa vastaan. Ensimmäisen maalinsa hän teki joukkueessa 7. lokakuuta 2007. River Platen silloinen päävalmentaja Daniel Passarella valitsi Buonanotten joukkueen avauskokoonpanoon pelattavaan "Superclásicoon", jossa vastaan asettui paikallisvastustaja Boca Juniors. River Plate vei ottelun lopulta nimiinsä numeroin 2–0, jossa Buonanotte kuului joukkueensa avainpelaajiin. Hän oli mukana voittamassa myös vuoden 2008 syyskauden (Apertura) mestaruutta.
Auto-onnettomuus.
Joulukuussa 2009 Buonanotte joutui onnettomuuteen menetettyään autonsa hallinnan moottoritiellä. Hän sai itse tapahtumasta useita vammoja, mutta hänen kolme kyydissä ollutta ystäväänsä menehtyivät kaikki. Buonanottella oli käytössään hänen isänsä Peugeot 307-merkkinen henkilöauto, jolla ystävykset olivat palaamassa illanvietosta. He ajoivat pitkin moottoritietä, kunnes hän menetti autonsa kontrollin, jonka seurauksena se suistui ulos tieltä ja törmäsi lopulta puuhun. Onnettomuus tapahtui noin 15 kilometrin päässä Clementinan kaupungista. Buonanotten sanottiin olleen tajuissaan, kun hänet autettiin pois kolaroidusta autosta, mutta myös pahoin loukkaantunut.
Myöhemmin sairaalassa Buonanottella kerrottiin murtuneen oikea olkaluu ja solisluu sekä hänen oikea keuhkonsa oli ruhjeutunut. Lääkäri sanoi Buonanotten tilan olleen vakaa, mutta hänen oli saatava tehokasta hoitoa sekä hänet oli säilytettävä tarkkailun alaisena. Hänet autosta pois auttanut palomies Guillermo Fernández kertoi Buonanotten sanoneen hänelle kolarin olleen oma vika ja että hän oli itse menettänyt autonsa hallinnan.
Paluu kentälle.
Hänen toipumisensa tapahtui kuitenkin ennustettua nopeammin, joka oli noin seitsemän kuukautta, ja hän palasi takaisin pelikentille 17. huhtikuuta 2010 ottelussa Godoy Cruzia vastaan. Vajaa kaksi viikkoa myöhemmin 30. huhtikuuta 2010 hän teki ensimmäisen maalinsa onnettomuuden jälkeen ottelussa Vélez Sarsfieldia vastaan.
Málaga.
14. tammikuuta 2011 Buonanotte teki viisivuotisen sopimuksen espanjalaisseura Málagan kanssa. Hänestä maksettiin noin 4,5 miljoonan euron siirtokorvaus. Hän siirtyi seuraan kuitenkin vasta kesällä.
Lembit Lõhmus

Lembit Lõhmus (s. 25. syyskuuta 1947 Mustla, Viro) on virolainen taiteilija, taidegraafikko.
Lõhmus opiskeli 1969–1975 Tarton taidekoulussa ja Viron taideakatemiassa Tallinnassa. Vuosina 1975–1977 hän toimi Viron taidemuseon käyttötaideosaston johtajana, 1977–1988 sisustusarkkitehtina, 1989–2003 vapaana graafikkona ja 2003–2010 postimerkkitaiteilijana. Hän on erityisen tunnettu postimerkeistään, sillä noin kolmannes Viron parin viime vuosikymmenen postimerkeistä on hänen suunnittelemiaan.
Lõhmusin suunnitelma voitti vuonna 2004 kansanäänestyksen, jolla valittiin Viron eurokolikoiden kansallinen puoli. Suunnitelman mukaan valmistetut eurokolikot otettiin Virossa käyttöön 1. tammikuuta 2011.
Joseph Kosinski

Joseph Kosinski (s. 3. toukokuuta 1974 Iowa) on yhdysvaltalainen mainos- ja elokuvaohjaaja, joka on työskennellyt tietokonegrafiikan parissa. Kosinskin ensimmäinen pitkän elokuvan ohjaustyö oli Walt Disney Picturesin tuottama "", joka sai ensi-iltansa joulukuussa 2010.
Kosinski vietti lapsuutensa Marshalltownissa Iowassa.
Kosinskin aiempiin töihin kuuluu televisiomainosten tietokonegrafiikkaa ja videopelien mainoselokuvia, esimerkiksi videopeli "Halo 3:n" mainos. 
"Tron: Perinnön" jälkeen Kosinski ohjasi tieteiselokuvan "Oblivion" (2013), joka perustui hänen itse kehittelemäänsä tarinaan. Hän oli myös yksi elokuvan käsikirjoittajista ja tuottajista. Elokuvan pääroolissa näytteli Tom Cruise.
Hereafter

Hereafter on vuonna 2010 ensi-iltansa saanut yhdysvaltalainen draama- ja fantasiaelokuva, jonka on ohjannut Clint Eastwood. Päätuottajana toimi Steven Spielberg ja käsikirjoituksesta vastasi Peter Morgan. Elokuvan teemana on kuolemanjälkeinen elämä. Elokuva kuvailee kolme rinnakkaista tarinaa kolmesta henkilöstä joihin kuolema on vaikuttanut eri tavoin.
Matt Damon näyttelee meediota, joka välitti kuolleiden viestejä näiden omaisille, mutta ryhtyi myöhemmin tehdastyöläiseksi. Cécile de France näyttelee ranskalaista televisiotoimittajaa, joka oli kuolla vuoden 2004 tsunamissa. Frankie ja George McLaren näyttelevät kaksosia, joista toinen jää auton alle ja kuolee.
Pavel Sadyrin

Pavel Sadyrin (, 18. syyskuuta 1942 – 1. joulukuuta 2001) oli venäläinen jalkapallovalmentaja ja keskikenttäpelaaja. Hän toimi ensimmäisenä Venäjän maajoukkueen päävalmentajana Neuvostoliiton romahtamisen jälkeen.
Ura pelaajana.
Sadyrin aloitti pelaajauransa FK Zvezda Permin organisaatiossa junioripelaajana jo 1950-luvulla. Hän nousi seuran edustusmiehistöön 1959 ja pelasi seurassa aina kauteen 1964 saakka. Sadyrinin aikana Zvezda Perm pelasi Neuvostoliiton toiseksi ja kolmanneksi korkeimmilla sarjatasoilla sijoittuen parhaimmillaan 1. divisioonan kakkoseksi 1960.
Kaudeksi 1965 Sadyrin siirtyi FK Zenit Leningradiin, jota hän edusti uransa loppuun saakka. Zenit pelasi Neuvostoliiton liigassa ja sijoittui Sadyrinin pelivuosina parhaimmillaan seitsemänneksi. Kaikkiaan Sadyrinille kertyi 10 vuoden aikana 333 liigaottelua Zenit-paidassa.
Ura valmentajana.
Valmennusuransa Sadyrin aloitti Zenitin apulaisvalmentajana 1978. Hän toimi Juri Morozovin apulaisvalmentajana kauden 1982 loppuun saakka. Morozovin siirryttyä Neuvostoliiton jalkapalloliiton palvelukseen tuli Sadyrinista Zenitin uusi päävalmentaja. Sadyrinin johdolla Zenit voitti vihdoin historiansa ainoaksi jääneen Neuvostoliiton mestaruuden kaudella 1984. Cupin puolella seura oli samalla kaudella finaalissa ja eteni Sadyrinin johdolla kolmesti välieriin. Kausi 1987 oli Sadyrinin ajan kehnoin ja hän sai potkut kesken kauden.
Zenit-potkujensa jälkeen Sadyrin toimi 1988 FK Kristal Khersonin päävalmentajana, kunnes palasi huipputasolle 1989 PFK TsSKA Moskovan peräsimessä. Sadyrin nosti Neuvostoliiton 1. divisioonaan pudonneen TsSKAn takaisin liigaan kauden 1989 päätteeksi. Menestys liigassa oli hyvää ja tuloksena oli 1990 hopean jatkoksi Neuvostoliiton historian viimeiseksi jäänyt liigamestaruus 1991. Kesken kauden 1992 Sadyrin siirtyi Venäjän maajoukkueen peräsimeen. Hänen johdollaan Venäjä eteni MM-kisoihin 1994, mutta tien katkettua jo alkulohkoon jätti Sadyrin tehtävänsä kisojen jälkeen.
Kaudella 1995 Sadyrin palasi takaisin Zenitiin ja hänen johdollaan seura nousi Venäjän liigaan. Kauden 1996 jälkeen hänestä tuli toistamiseen TsSKAn päävalmentaja. Ensimmäinen kausi oli kehno, mutta 1998 TsSKA taisteli jälleen mestaruudesta. Sadyrin sai kuitenkin potkut ennen kauden loppua. Kaudella 1999 Sadyrin valmensi FK Rubin Kazania palaten jälleen 2000 TsSKA:han. Kausi 2001 toi Venäjän cupin mestaruuden. Sadyrin joutui kuitenkin eroamaan ennen kauden päätöstä terveyssyiden vuoksi. Hän kuoli pian tämän jälkeen Moskovassa syöpään 59-vuotiaana.